Elena Kagan, kandidatja më e re për anëtare të Gjykatës së Lartë amerikane
Zonja Kagan, nuk ka shërbyer kurrë si gjykatëse, fakt që mund të ndikojë në procesin e konfirmimit nga Senati
Presidenti Barak Obama emëroi zëvendës prokuroren e përgjithshme, ish dekanen e Fakultetit Juridik të Harvardit, Elena Kagan, si kandidate për anëtare të Gjykatës së Lartë. Në se konfirmohet, ajo do të jetë anëtarja e 112 dhe më e reja e Gjykatës së Lartë. Elena Kagan zëvendëson gjykatësin Xhon Pol Stivens, i cili del në pension. Ndryshe nga anëtarët e tjerë të Gjykatës së Lartë, zonja Kagan, nuk ka shërbyer kurrë si gjykatëse, një fakt që mund të ndikojë në procesin e konfirmimit nga Senati. Ajo do të ishte gruaja e katërt në historinë e gjykatës, krahas Ruth Bader Ginsberg-ut, Sonia Sotomayor-it dhe Sandra Day O’Connor-it që ka dalë në pension. Dy nga anëtarët e gjykatës janë të fesë hebraike dhe 6 janë katolikë. Për herë të parë në Gjykatë nuk do të ketë një protestant. Zonja Kagan, 50 vjeçare, do të jetë anëtarja e vetme në Gjykatë pa përvojë si gjykatëse. Për kryetarin e grupit republikan në Senat, Miç Mekonëll, kjo është një gjë negative. Një anketë e fundit shpreh të njejtën ndjenjë. Shtatë ndër 10 amerikanë e konsiderojnë përvojën gjyqësore si cilësinë më të rëndësishme të një kandidati. Megjithatë, në postin e saj të tanishëm si zv/prokurore e përgjithshme, që mbron interesat e qeverisë para Gjykatës së Lartë, zonja Kagan, ka argumentuar para kësaj gjykate. Tod Gaziano është me fondacionin Heritage. Senatori Patrik Lehi, kryetari i komisioni juridik, që do të kryesojë konfirmimin, nuk është dakort. Por zonja Kagan,mund të ndeshet me kritika edhe për qëndrimin e saj kur ishte dekane dhe kërkoi të mos lejonte zyrtarët e ushtrisë të rekrutonin në Fakultetin Juridik të Harvardit. Sipas saj qëndrimi i ushtrisë kundër homoseksualëve të deklaruar, ishte në kundërshtim me qëndrimin e universitetit. Presidenti Obama thotë se vendimi për të emëruar zonjën Kagan për të zëvendësuar gjykatësin 90 vjeçar Xhon Pol Stivens, ishte një vendim i peshuar mire. Gjykatësi Stivens konsiderohej si kampion i krahut liberal dhe emërimi i zonjës Kagan nuk pritet ta ndryshojë balancën ideologjike në Gjykatë. Në se analizohen komentet e saj në të kaluarën, zonja Kagan mund të jetë kandidatja e vetme që t’i bëjë të qarta qëndrimet e saj. Ajo i ka quajtur dëshmitë për konfirmimin e kandidatëve për në Gjykatën e Lartë një farsë, meqë kandidatët nuk janë të detyruar të tregojnë mendimet e tyre për çështje të caktuara. Dhe zonja Kagan nuk është pa përvojë në seance konfirmimesh. Vitin e kaluar me 61 vota pro dhe 31 kundër, Senati e miratoi atë për postin e zv/prokurores së përgjithshme, roli i së cilës është të argumentojë para Gjykatës së Lartë në emër të presidentit. Meqë ky është një vit zgjedhjesh për në Kongres, analistët thonë se seancat e konfirmimit do të jenë interesante.